какви са целите на антиретровирусната терапия?
а) основната цел на антиретровирусното лечение е да се постигне „неоткриваем” (недоловим) вирусен товар, което означава понижаването му до стойности, които не могат да бъдат измерени с чувствителността на съвременните тестове. изследването на вирусния товар предоставя информация за количеството на вируса в милилитър (мл) кръв и се изчислява в копия/мл. в българия тестовете за вирусен товар определят като неоткриваем такъв при стойности на вирусния товар < 40 копия/мл. колкото по-висок е вирусният товар, толкова по-голяма е вероятността човек, инфектиран с хив да предаде вируса на друг. за висок вирусен товар условно се приемат стойности от и над 100 000 копия/мл.
от започването на антиретровирусното лечение, при правилно приемане на терапията и придържане към нея, максимум до 12-тия месец трябва да се постигне неоткриваем вирусен товар. за успешна се счита терапия, при която се постига и трайно се задържа неоткриваем вирусен товар.
ако след започване на лечение си постигнал и си задържал вирусния си товар неоткриваем, ти вече не можеш да предадеш хив на своите сексуални партньори.
неоткриваем хив = непредаваем хив (н = н)
при постигане на неоткриваем вирусен товар в резултат на провеждано лечение по време на бременност, рискът за предаване на хив от майката на плода е сведен почти до нула.
б) втората основна цел на терапията е максимално възстановяване на имунната система. оптималното е да се постигне и поддържа брой на cd4 клетките над 500, колкото е нормалният брой при здрав човек. не винаги обаче това е възможно, особено когато терапията се започне при напреднала хив инфекция и брой на cd4 клетките под 200. но дори и в този случай, антиретровирусната терапия ще даде най-добрия шанс за възстановяване и укрепване на имунната система, и нарастване на броя на cd4 клетките до по-безопасни нива.
ако приемаш терапия и поддържаш брой на cd4 клетките над 500 и неоткриваем вирусен товар, можеш да очакваш да имаш нормална продължителност на живота.